Denalio nacionalinis parkas
Denalio nacionalinis parkas ir draustinis (angl. Denali National Park and Preserve) – nacionalinis parkas JAV, Aliaskoje, apima aukščiausią Šiaurės Amerikos kalną Makinlį (Denali) ir jo apylinkes. Parkas įsteigtas 1917 m. kaip Makinlio kalno nacionalinis parkas (angl. Mt. McKinley National Park), o 1980 m. padidintas ir pervadintas į Denalio nacionalinį parką. Dabar parkas apima 24 585 km² plotą. Parko paskirtis – saugoti nepaliestą Aliaskos kalnų gamtą. Per parką driekiasi Aliaskos kalnagūbris. Vyrauja pelkėtos tundros kraštovaizdžiai, yra šiek tiek eglių miškų ir karklų sąžalynų. Parke auga virš 450 žiedinių augalų rūšių (rykštenė, siauralapis gaurometis, lubinas, linksmė, gencijonas ir kt.). Denalio parke gyvena didelės grizlių, juodųjų lokių populiacijos, ganosi šiaurinių elnių bandos. Kalnų šlaituose gyvena Dalio avinai, pelkynuose – briedžiai. Yra pilkųjų vilkų, lapių, bebrų, žilųjų švilpikų, kiškėnų ir kt. Čia lankosi daugybė migruojančių paukščių, o upėse gausu žuvų (ypač lašišų, upėtakių ir kiršlių).